Skok, woede na nóg ŉ Vrystaatse plaasmoord(Argieffoto: SA Polisie) Nóg ŉ plaasmoord het die Vrystaat Woensdagaand geruk. Brig. Motantsi Makehele, polisiewoordvoerder, het gesê twee verdagtes het omstreeks 19:45 op die Thelma-plaas buite Odendaalsrus aangekom. Die boer se 45-jarige vrou het volgens die polisie buite gesit. “Sy het na bewering een van die verdagtes geskiet en terwyl haar 50-jarige man uitgekom het, is hy glo geskiet en noodlottig gewond,” het Makhele gesê. “Die verdagte en die boer is op die toneel dood.” Die ander verdagte het gevlug. Volgens Makhele word twee sake van moord ondersoek. Niemand is nog in verband met die voorval aangekeer nie. Tientalle boodskappe van medelye is intussen op sosiale media met die boer se gesin betuig en die voorval is ten sterkste veroordeel. Die aanval kom boonop kort ná die moorde op Pieter Hills (56) en sy seun Eddie (26) die afgelope naweek op hul plaas naby Hennenman. Pieter is tydens die aanval op teregstellingswyse doodgeskiet. Eddie is in die nek geskiet nadat hy glo op die aanval afgekom het. Hy was aanvanklik in ŉ kritieke toestand in ŉ hospitaal, waar hy later gesterf het. Die minister van polisie, Bheki Cele, word intussen later vandag op Bethlehem verwag waar hy en verskeie senior polisieoffisiere terugvoer oor landelike veiligheidskwessies gaan gee. Cele het die provinsie aanvanklik besoek ná die grumoord op Brendin Horner. Die 21-jarige man is verlede maand wreed op ŉ plaas in die Paul Roux-omgewing vermoor. Sy moord het tot ŉ opstand buite die hof, waar sy twee vermeende aanvallers verskyn het, gelei nadat gemoedere oorgekook het.